Mikuláš Esterházi (1583 – 1645)

Gróf Mikuláš Esterházi de Galántha (* 8. apríl 1583, Galanta – † 11. september 1645, Großhöflein, Rakúsko) bol uhorský šľachtic. Bol synom Františka Esterháziho (1532 - 1604) a vnukom Benedikta Esterháziho (1508 – 1583).

Životopis  
Narodil sa v rodine podžupana Bratislavskej stolice Františka Esterháziho de Galántha. V roku 1622 dostal panstvo Forchtenstein (maď. Fraknó) a mesto Eisenstadt (oboje v dnešnom Burgenlande) a tak sa stal zakladateľom tzv. fraknóovskej vetvy Esterháziovcov. 

V roku 1612 sa oženil s Uršuľou Dersfiovou (historicky: Dersffy). 21. júla 1624 sa v Sučanoch druhýkrát oženil s vdovou Kristínou Turzovou, rodenou Ňáriovou (historicky: Nyáry), ktorá zomrela po pôrode 17. februára 1641.
S prvou manželkou mal tri deti: syna Štefana, dcéru Kristínu a nepokrsteného syna, ktorý zomrel spolu s matkou pri pôrode dňa 15. marca 1619 na Zvolenskom hrade. S druhou manželkou mal deväť detí, z ktorých najvýznamnejší bol Ladislav Esterházi (padol v bitke pri Veľkých Vozokanoch) a Pavol Esterházi, neskorší palatín.

Literatúra 
 DUCHOŇOVÁ, Diana: Palatín Mikuláš Esterházy a jeho dvor : Spoločnosť, normy, rituály každodennosti. Bratislava : Historický ústav SAV vo vydavateľstve Prodama, 2013. 346 s. ISBN 978-80-89396-25-2

Referencie

Iné projekty 

Mikuláš
Uhorskí palatíni
Slovenskí šľachtici
Uhorskí šľachtici
Osobnosti z Galanty